ועדת הפנים ואיכות הסביבה, כנסת 17, פרוטוקול מספר 356, 2008-05-05 13:00

אופיר פינס-פז: בוקר טוב.

אופיר פינס-פז: אני מתכבד לפתוח את ישיבת ועדת הפנים והגנת הסביבה.

אופיר פינס-פז: על סדר היום: התופעה של עזיבת שוטרים את המשטרה בפרקי זמן קצרים יחסית לאחר ההצטרפות למשטרה.

אופיר פינס-פז: קיבלנו נתונים מהמפכ"ל והם נמצאים בפנינו.

אופיר פינס-פז: מדובר בתופעה, שלצערנו הולכת ומתרחבת.

אופיר פינס-פז: זה דיון המשך לדיון הקודם שבו עסקנו בגיוס שוטרים ובקושי לגייס שוטרים.

אופיר פינס-פז: ישנה בעיה בבירוקרטיה המשטרתית אבל לא רק בגללה.

אופיר פינס-פז: הבעיה נעוצה גם בגלל אופי התפקיד, רמת השכר, סיפוק בעבודה, היעדר יוקרה.

אופיר פינס-פז: אני בטוח שאלה סיבות שלא מייצרות אטרקטיביות מספיקה לשירות במשטרה.

אופיר פינס-פז: אני חושב שצריך לעסוק בזה כי משטרה שלא תהיה לה תשתית איכותית גבוהה - - - קיבלתי נתונים ממפכ"ל המשטרה.

אופיר פינס-פז: המפכ"ל מאשר שבשנת 2007 עזבו יותר שוטרים מאשר בשנת 2006.

אופיר פינס-פז: בשנת 2007 עזבו את המשטרה 397 שוטרים לעומת 264 שוטרים ב-2006.

אופיר פינס-פז: האבחנה היא פה לגבי שוטרים במעמד קבע.

אופיר פינס-פז: אני מאמין שיש שוטרים שעדיין לא זכו למעמד קבע ועדיין אין לנו נתונים לגביהם.

אופיר פינס-פז: המשטרה בהחלט עוסקת בבחינת הסוגיות שגורמות לגידול בעזיבת שוטרים ואני חושב שגם הוועדה צריכה לעסוק בנושא הזה.

אופיר פינס-פז: בניתוח ראשוני אומר מפכ"ל המשטרה: "1.

אופיר פינס-פז: הסיבות העיקריות לעזיבה הן שכר נמוך של שוטרים בשנות השירות הראשונות לעומת חלופות בשוק העבודה.

אופיר פינס-פז: 2.

אופיר פינס-פז: חוסר בשוטרים ובתקציב ביחס למשימות המשטרה והגידול במטלות".

אופיר פינס-פז: זאת אומרת, השוטרים עובדים מאוד מאוד קשה באופן יחסי לתגמול ולתשלום.

אופיר פינס-פז: "3.

אופיר פינס-פז: שעות הפעילות הרבות והמאמץ הפיזי הנפשי המוטל על השוטרים".

אופיר פינס-פז: אני בהחלט חושב שבאמת אלה הן הסיבות המרכזיות לעזיבה ונשאלת השאלה כיצד אנחנו מייצרים מציאות שונה, שתעודד הצטרפות שוטרים ושל אנשים ברמה גבוהה, כדי שבאמת תהיה לנו משטרה חזקה ואיכותית?

אופיר פינס-פז: איך גורמים לכך שאחרי שהמערכת משקיעה מאמצים ומשאבים בהכשרה ובלימוד של השוטרים, הדבר הזה לא ירד לטמיון.

אופיר פינס-פז: בסופו של דבר יש לזה גם מחיר קשה.

אופיר פינס-פז: עד שאתה מגייס שוטר, מכשיר אותו ומאפשר לו לרכוש ניסיון, בסופו של דבר אתה מאבד אותו אחרי שנתיים או חמש שנים.

אופיר פינס-פז: בעצם עשית השקעה שלא באה לידי ביטוי ואתה צריך להתחיל מהתחלה.

אופיר פינס-פז: אלה הדברים שכרגע נמצאים על סדר יומנו.

אופיר פינס-פז: הזמנו לדיון את משרד הפנים, את משטרת ישראל, את משרד האוצר, את ארגון נשות השוטרים.

אופיר פינס-פז: נפתח את הדיון.

אופיר פינס-פז: המשרד לביטחון פנים, בבקשה.

יאיר סער: התופעה ידועה והיא באמת התרחבה.

יאיר סער: אני רוצה להעיר שנעשית היום עבודה כדי לשפר דברים מסוימים אבל קצת קשה לשנות מהיום למחר את תדמית של המשטרה ואת הרצון של האנשים להתגייס למשטרה, למרות שזה מקצוע שיש בו אתגר לא קטן.

יאיר סער: בנושא השכר נעשית היום עבודה.

יאיר סער: אני מקווה שהיא תקרום עור וגידים בחודש חודשיים הקרובים.

אופיר פינס-פז: אולי תיתן לנו קצת נתונים לגבי רמת השכר כיום וגם תאמר איזה כיוונים אתם בוחנים.

יאיר סער: נכון להיום, שוטר מתחיל מקבל שכר באמת נמוך, יחסית לשעות העבודה שלו וזאת אם ניקח בחשבון שהוא עובד עבודת משמרות.

יאיר סער: אם בחוץ הוא היה עובד את אותן שעות שהוא עובד במשטרה, והיה מקבל תוספות של 100% או 150% בגין שעות נוספות, הוא היה מגיע לשכר הרבה יותר גבוה.

יאיר סער: ישנם ימים שבהם הוא נאלץ לעבוד באירועים חריגים, הקפצות וכדומה.

יאיר סער: אני כבר לא מדבר על העניין של ההתעמתות מול אזרחים שזה משהו לא סימפטי שגם על זה צריך לקבל תגמול.

יאיר סער: השכר מאוד נמוך.

יאיר סער: אני מדבר על שכר שמגרד 5,000 שקלים ברוטו.

דוד אזולאי: מה היקף המשרה של אותו שוטר שאתה מדבר עליו?

יאיר סער: משרה מלאה.

יאיר סער: אם ניקח את שוטר הסיור, שעות העבודה המוגדרות שלו הן קצת יותר מאלה של עובד מדינה.

יאיר סער: אבל, בשטח זה לא בא לידי ביטוי.

יאיר סער: אם בשרות המדינה אתה עובד במשמרות ועובד גם בערבים ובלילות אתה מקבל תגמול.

יאיר סער: שוטר לא מקבל תגמול נוסף.

אופיר פינס-פז: אין תגמול לעבודת לילה?

יאיר סער: אין שום תגמול, השכר הוא קבוע.

יאיר סער: השוטרים היחידים שמקבלים תגמול לפי שעות אלה בקרי הגבול, שזה לא תפקיד משטרתי קלאסי.

יאיר סער: בדרך כלל אלה סטודנטים.

יאיר סער: כל השאר מקבלים שכר קבוע ללא שום קשר לשעות העבודה שלהם או למאמץ המיוחד שלהם.

אופיר פינס-פז: אתה מדבר על שכר של 5,000 שקל ברוטו?

יאיר סער: אני מדבר על ברוטו.

יאיר סער: מזה יורד מעט מס הכנסה וביטוח לאומי ובריאות.

יאיר סער: צריך לזכור שבשנת 2004 עברו השוטרים לפנסיה צוברת ועוד 5.5% משכרם מנוקה לטובת הפנסיה.

יאיר סער: אחרי הניכויים שכרם מגיע ל-4,200 שקל.

יאיר סער: זה סכום מאוד נמוך לשעות עבודה כאלה.

דוד אזולאי: עובד מדינה מתחיל זה אותו דבר.

דוד אזולאי: רק שהוא לא עושה משמרות כמו שוטר.

יאיר סער: עובד מדינה רגיל עובד 42.5 שעות וזה לא כולל לילות, משמרות ושבתות.

אופיר פינס-פז: מה רמת ההשכלה הממוצעת של עובד כזה?

אופיר פינס-פז: מה תנאי הסף?

יאיר סער: אני מציע שסגן ראש אגף משאבי אנוש תענה על זה.

יאיר סער: כמו שאמרתי, צריך לשפר את שכר השוטר המתחיל.

הילנה ארד: צריך להגיד שנושא השכר הוא הנושא המרכזי לצד תנאי העבודה, דהיינו, משמרות, עבודה בסופי שבוע, הקפצות, הכשרות ממושכות, שעות עבודה מעבר למקובל, לחץ נפשי.

הילנה ארד: שעות העבודה המקובלות במשטרת ישראל הן 47 שעות בשבוע.

הילנה ארד: סייר עובד 47.5 שעות.

הילנה ארד: אם ניקח לדוגמה רק את החודש האחרון.

הילנה ארד: השוטרים השתתפו בכל האירועים האחרונים, חגים, מועדים, ימי אזכור, ועידת הנשיאים שבפתחנו, ביקור בוש הקודם.

הילנה ארד: הם עובדים שלדי, שזה 12 שעות ויותר.

הילנה ארד: שוטר ממוצע עובד באירועים כאלה כ- 14 שעות ביום ואין תגמול לא בשעות ולא בשום דבר.

הילנה ארד: אם הוא עובד מעל 16 שעות ויותר, לא באירועים מיוחדים כמו ועדת הנשיאים, אז הוא יכול לקבל פגרת מפקד.

הילנה ארד: מאחר ומשטרת ישראל לא יכולה לתת כל כך הרבה פגרות לכל כך הרבה שוטרים הרי שזה מוגדר כמבצע מיוחד ובגין כך גם לא מקבלים את הפגרה הזאת.

הילנה ארד: המשטרה קטנה למידותיה וזה לא סוד.

הילנה ארד: מספר השוטרים שצריכים לעבוד כל יום קטן ממספר המשימות שהמשטרה נדרשת להם ולכן היא לא יכולה לעמוד בזה.

הילנה ארד: גיל הגיוס למשטרה הוא לא כמו גיל של חייל חובה.

הילנה ארד: מי שמשת

הילנה ארד: חרר מהצבא מתגייס לשירות קבע בצבא הגנה לישראל.

הילנה ארד: אלינו, ברוב הפעמים, מגיעים בגיל 25.

הילנה ארד: זה כבר אדם שהוא מתמקד בחייו, הוא לקראת הקמת משפחה והוא מקבל כ-5,000 שקל.

הילנה ארד: גם אחרי 3 שנים הוא מקבל 5,000 שקל כי הוא עדיין לא רכש השכלה אקדמית, הוא עדיין לא צבר את הכסף לגמול.

הילנה ארד: בגיל 36, אחרי 11 שנה במשטרה, הוא מקבל 6,400 שקל.

הילנה ארד: אז, בדרך כלל, הוא נשוי ואב לשני ילדים.

הילנה ארד: בנוסף לכל מה שאמרנו, אנחנו יודעים ממחקרים ועובדות שהמשפחה תומכת בשוטר ובעבודה שלו.

הילנה ארד: רעיה של שוטר צריכה לעבוד בעבודה כזאת שתאפשר לה לטפל בילדיה משום שהשוטר לא מתפנה לכך.

הילנה ארד: בנוסף, אנחנו יודעים שבחגים ובמועדים השוטר לא נמצא עם משפחתו ובעצם המשפחה חוגגת לבד את החג.

הילנה ארד: זה דבר שלא מקובל בנציבות שירות המדינה.

הילנה ארד: השוטר, הבלש, נמצא בשטח, הוא צריך לשמור על עם ישראל.

הילנה ארד: כאשר במדינה יש תעסוקה ויש אלטרנטיבות תעסוקתיות, השוטר עושה את חשבון הנפש אף כי התעסוקה במשטרה מאוד מאתגרת.

הילנה ארד: אתה שומע בראיונות שעושים עם השוטרים שעוזבים שהם אוהבים את המשטרה ואת העבודה שלהם אבל בסופו של יום אין הלימה בין ההשקעה לשכר.

אופיר פינס-פז: אתם מראיינים שוטרים שעוזבים?

הילנה ארד: כל שוטר ששוקל לעזוב.

הילנה ארד: יש מדרג, המפקד הישיר שלו חייב לראיין אותו.

הילנה ארד: מפקד המרחב מראיין אותו.

הילנה ארד: לעיתים זה מגיע לסגן מפקד מחוז ומפקד מחוז וזה מגיע גם לראש מחלקת כוח אדם, אלי, ולפעמים גם לראש אמ"ש.

הילנה ארד: אנחנו עושים עבודה סדורה בנושא של המתפטרים.

הילנה ארד: אף כי אין תוספת שכר ואין תוספת בשינוי תנאי שירות יש עבודת מטה לעניין שימור כוח אדם.

הילנה ארד: אנחנו רוצים לשמור את השוטרים אצלנו.

הילנה ארד: אנחנו לא רוצים לעבוד בדלת מסתובבת.

הילנה ארד: העבודה הזאת מתחילה החל מהמפקד הזוטר שבעצם מתפנה למפקד בשטח ועד המפקד הכי בכיר, קרי, מפכ"ל המשטרה.

הילנה ארד: הסתכלנו על שרשרת השוטרים מרגע הגיוס ועד מישהו שהוא בשנותיו האחרונות במשטרת ישראל.

הילנה ארד: אנחנו מודעים לכך ועושים כל שביכולתנו.

אופיר פינס-פז: לאן אנשים עוזבים?

הילנה ארד: לדוגמה, יחידה מיוחדת שהיא לא הימ"מ.

אופיר פינס-פז: גם שם אין תגמול?

הילנה ארד: שוטר סיים את הכשרתו, הוא כבר צבר ניסיון כלשהו ואז ארגון ציבורי ולא פרטי מציע לו כמעט משכורת כפולה.

הילנה ארד: אז אנחנו עסקנו באיתור, במיון, בגיוס, בהכשרה ובניסיון, ועכשיו אומרים לנו שלום.

הילנה ארד: אוהבים אותנו מאוד - - -

אופיר פינס-פז: ארגון ציבורי זה ארגון ממשלתי?

הילנה ארד: כן.

אופיר פינס-פז: זה ממש ממשלה שנבחרה.

אופיר פינס-פז: יד ימין לא יודעת מה יד שמאל עושה.

הילנה ארד: אולי היא יודעת וגם נוח לעשות את זה כי הם עברו את כל ההכשרה אצלנו ואת הניסיון התעסוקתי והן צריכים את האנשים.

אופיר פינס-פז: את לא צריכה לומר באיזה ארגון מדובר אבל ברור לי לגמרי שכל מה שקורה בנושא האבטחה, עם משכורות העתק - אני יודע כמה הרוויחו המאבטחים שלי, ששמרו עלי כשהייתי שר, וכמה מקבלים באבטחה וכן הלאה.

אופיר פינס-פז: אני מבין למה שוטרים עוזבים את המשטרה והולכים להיות מאבטחים בצורה כזאת או אחרת.

אופיר פינס-פז: השכר הרבה יותר גבוה.

דוד אזולאי: אם אין התחייבות מצד השוטר שעבר הכשרה לתת מינימום שנות שירות?

הילנה ארד: התחלנו להחתים את השוטרים על התחייבות כספית ולא לחייבו לשנות שירות מכיוון שאם הוא רוצה ללכת לא נעצור בעדו.

הילנה ארד: איזה מן שוטר הוא יהיה?

הילנה ארד: לא הייתי רוצה ששוטר כזה ייתן שירות לאזרח.

הילנה ארד: לכן אנחנו מחתימים היום על נושא של התחייבות שכרית, ואם הוא לא עומד בשנות השירות שלו אל מול ההתחייבות השכרית, אנחנו מורידים מהפיצויים שהוא צריך לקבל.

הילנה ארד: אמנם זה קיים אבל כאשר אדם רוצה לעזוב את הארגון ומציעים לו חלופה אז הוא עושה את החשבון ששווה לו.

אופיר פינס-פז: לאן עוד עוזבים?

הילנה ארד: למקומות פרטיים.

הילנה ארד: לדוגמה, שוטר ימ"ר לאחר 8 שנים בשירות, בחור איכותי ביותר, הגיע עד למפקד המחוז לראיון, עבר לארגון ביטחוני אחר.

אופיר פינס-פז: אני מכיר שוטר שפנה אלי ודיברתי לגביו עם הבוס שלך.

אופיר פינס-פז: הוא למד משפטים, היה צריך לעשות סטאז' ולא אפשרו לו לעשות סטאז' במחלקה משפטית במשטרה , והוא נאלץ לעזוב את המשטרה בניגוד לרצונו.

אופיר פינס-פז: אגב, הוא היה שוטר מצטיין.

אופיר פינס-פז: אני הרגשתי שהמשטרה לא עשתה מאמץ יותר מידי גדול להשאיר אותו.

אופיר פינס-פז: הסבירו לי למה ואני לא אומר שאין רציונאל גם בצד השני.

מודי לוין: גם לשכת עורכי הדין מערימה קשיים בנושא הסטאג'.

אופיר פינס-פז: אבל המשטרה לא ראתה את זה מהכיוון הזה.

אופיר פינס-פז: אני חשבתי שזה נכון שאנשים כאלה שלמדו משפטים על חשבונם ולמדו בתחום שהוא רלוונטי למשטרה - - -

הילנה ארד: צריך להבין שזאת סוגיה קצת בעייתית.

הילנה ארד: כמי שעוסקת בכוח אדם נחשפתי לעניין שכתוצאה מכך שכמו שקמו לטביות למיניהן קמו מכללות למשפטים למיניהן.

אופיר פינס-פז: אל תשווי ללטביה.

הילנה ארד: לא חלילה.

הילנה ארד: אני לא נוגעת בשאלת האיכות אלא בהקשר להטבת שכר.

הילנה ארד: אדם הולך ללמוד לצורך הטבת שכר וזה לגיטימי, וטבעי ואנושי וגם אני עשיתי את זה.

הילנה ארד: אבל, מאחר ומדובר במאות, משטרת ישראל לא יכולה להרשות לעצמה לתת למאות שוטרים להתמחות במשטרה.

הילנה ארד: בעבר שוטרים עשו התמחות במשטרה אבל מה שקרה שבעצם המתמחה קיבל משכורת של שוטר.

הילנה ארד: בשום מקום מתמחה לא מקבל משכורת של שוטר.

הילנה ארד: אז מה תגיד?

הילנה ארד: ניתן לו חצי משרה?

הילנה ארד: נשנה את מעמדו במשטרה?

הילנה ארד: נוציא אותו לחל"ת ונעסיק אותו במעמד אחד?

הילנה ארד: זה מאוד בעייתי כאשר מדובר במאות אנשים.

אופיר פינס-פז: אפשר להוציא אותו לחופשה ללא תשלום.

אופיר פינס-פז: כנראה שיש החלטה גורפת שלא עושים את זה.

אופיר פינס-פז: אני חושב שזאת שגיאה אבל אני לא רוצה להיכנס לשיקולים שלכם.

אופיר פינס-פז: אם יש תופעה שאנשים עוזבים, כולל אנשים איכותיים, צריך לחשוב בכל הכיוונים.

אופיר פינס-פז: מדובר בכוח אדם איכותי.

אופיר פינס-פז: במקרה הזה בדקתי את המקרה, כולל הצטיינויות ותעודות פורמאליות.

אופיר פינס-פז: אין ויכוח לגבי האיש.

אופיר פינס-פז: אני חושב שהמשטרה ויתרה מהר מידי.

אופיר פינס-פז: אבל, אני לא רוצה להקיש ממקרה בודד לדבר מערכתי.

אופיר פינס-פז: כשאת אומרת שהם עוברים לסקטור הפרטי, האם יש תופעה שהם נמצאים בצד השני של המתרס?

אופיר פינס-פז: כאלה שחצו את הקווים.

הילנה ארד: אני לא יכולה להגיד שאתה לא רואה את זה אבל זה בשוליים שבשוליים וזאת ממש לא תופעה.

הילנה ארד: אנשים אוהבים את המשטרה ובפירוש רואים אתגר בעבודת המשטרה.

אופיר פינס-פז: איך אתם הולכים לשנות את זה?

דוד אזולאי: ברשותך, אדוני היושב ראש.

דוד אזולאי: קיבלנו סקירה לגבי שוטר מתחיל.

דוד אזולאי: מה קורה לשוטר לאחר 5 שנות עבודה?

דוד אזולאי: הוא כבר הרבה השתלמויות, הוא יותר מקצועי במשטרה.

דוד אזולאי: מה דרגת השכר שלו לאחר 5 שנים?

הילנה ארד: בשנה החמישית הוא מרוויח היום 5,600 שקל.

אופיר פינס-פז: מה השנה הקריטית בעזיבה?

הילנה ארד: בגדול, בשלוש השנים הראשונות.

הילנה ארד: היום זה קצת גולש ל-4 ול-5 שנים.

הילנה ארד: עדיין אתה מרוויח משכורת מאוד נמוכה יחסית להשקעה.

הילנה ארד: אתה עדיין יכול לנסות למצוא עבודה במקום אחר או לפתוח עסק, למשל.

אופיר פינס-פז: זה גם קשור למסלולי הקידום?

הילנה ארד: כן.

הילנה ארד: השכר שלך נגזר מהדרגה ומהוותק שלך בארגון.

הילנה ארד: בדרגת רס"ר 8 אתה יכול לקבל גמול השתלמות ואחר כך אתה גם לומד, אתה יכול בהמשך להגיע למשכורת של 8,000 שקל, שזאת משכורת מכובדת.

אופיר פינס-פז: מתי מגיעים ל-8,000 שקלים?

אופיר פינס-פז: הילנה ארד" אחרי שאתה כבר אקדמאי וכבר מקבל גמולים.

אופיר פינס-פז: זה יכול להיות אחרי 8 שנים.

אופיר פינס-פז: זאת אומרת ש-5 השנים הראשונות הן קשות.

אופיר פינס-פז: אם אתם מחפשים אקדמאים, למה אתם לא מחפשים אותם מלכתחילה?

הילנה ארד: לא אמרנו שאנחנו מחפשים אקדמאים.

הילנה ארד: נהפוך הוא.

הילנה ארד: זה דרך לטיוב השכר אבל זה לא אומר שזה מה שאנחנו רוצים להוביל.

הילנה ארד: זה אומר שאנחנו רוצים להטיב את השכר בדרך אחרת כדי שנוכל לתגמל את אותם מגזרים שבסדר העדיפות שלנו.

הילנה ארד: לאו דווקא דרך הפן האקדמי.

מודי לוין: אגב, בעיני האוצר לא מוצא חן שיש אקדמיזציה של המשטרה כי כך האוצר משלם יותר משכורות.

יאיר סער: למען הגילוי הנאות, לא כל השוטרים מרוויחים שכר נמוך.

יאיר סער: יש שוטרים שמרוויחים יותר, כמו חבלן, למשל.

דוד אזולאי: או שוטר אקדמאי.

יאיר סער: מי שמגויס כאקדמאי מגויס בדרגה קצת יותר גבוהה ותוך שנתיים - - -

אופיר פינס-פז: האם יש הנחיה שלא לגייס אקדמאים?

יאיר סער: ממש לא.

יאיר סער: הלוואי וכולם אקדמאים.

יאיר סער: העניין הוא שבמגזרים הלוחמים השכר יותר גבוה.

יאיר סער: חבלן או לוחם ימ"מ יכול להגיע בשנה ראשונה לשכר של 7,000 שקלים.

יאיר סער: למי שחי בתנאים קשים כלוחם ימ"מ ועובד סביב השעות, שלא לדבר על סיכון החיים, גם 7,000 שקל זה לא מציאה גדולה.

יאיר סער: יש מגזרים אחרים שהם יותר משופרים וגם הוותק מוסיף, אבל אני מדגיש שמגזר הליבה הוא הבעייתי.

יאיר סער: אלה הסיירים, הבלשים, המודיעין, כי בניגוד למגזרים אחרים - - -

אופיר פינס-פז: עם כל הכבוד לימ"מ, זה רוב המשטרה.

יאיר סער: נכון, וזאת הבעיה.

יאיר סער: לרוב אתה לא יכול להעלות שכר בצורה משמעותית כי העלות התקציבית היא אדירה.

יאיר סער: זה בעצם לב הבעיה.

יאיר סער: מגזר הליבה, הסיירים, הבלשים והמודיעין, הם אנשי השטח האמיתיים של המשטרה והם מתוגמלים בשכר הכי נמוך בגלל בעיות היסטוריות שקשורות למבנה השכר.

יאיר סער: גם אחרי כמה שנים של ותק במשטרה, אם הם לא אקדמאים, השכר יישאר מאוד נמוך.

יאיר סער: אם השוטר הוא אקדמאי, אז הוא יכול לשפר את שכרו.

יאיר סער: אני מדגיש ששכר של 8,000 שקלים לשוטר שיש לו ותק של 8 שנים ועובד 3 משמרות, זה לא שכר גבוה.

יאיר סער: זאת דעתי האישית.

יאיר סער: אני מדבר על שכר ברוטו.

יאיר סער: רציתי לומר שנעשית היום עבודת מטה והיא בשלבי גיבוש סופיים על מנת להביא לשיפור מסוים בשכר.

יאיר סער: ודים יוכל להתייחס.

יאיר סער: יש עבודה שנעשית היום ואני מקווה שהיא תתפוס יותר תאוצה.

יאיר סער: המטרה היא לשפר את שלב השוטר המתחיל.

יאיר סער: בשלב הראשון אין לנו מספיק כסף לשפר את משכורתו בצורה משמעותית.

יאיר סער: בעבודה הזאת נעשה ניסיון לבטל את כל התגמול בעד השכלה אקדמית ולפנות כספים ולתגמל את השוטר ללא קשר להשכלתו.

יאיר סער: מה זאת אומרת?

יאיר סער: שני שוטרי אקדמאי ולא אקדמאי, יקבלו אותו שכר כי שניהם עושים אותו דבר ומגיע להם אותו שכר.

יאיר סער: השוטר האקדמאי יתוגמל בעוד תוספת קטנה על זה שהוא אקדמאי כי בכל זאת אנחנו חושבים שהשכלה אקדמית כן תורמת לעיסוקו של אדם.

יאיר סער: אז הוא יקבל טיפה יותר ולא לפי הפערים שקיימים היום.

יאיר סער: הכוונה היא לפנות עלויות ממקור אקדמי קיים לשכר של השוטר המתחיל.

אופיר פינס-פז: כתוב לי פה שהמפכ"ל החליט להעלות ב-10% את שכר השוטרים בליבה, החל מפברואר 2008.

אופיר פינס-פז: זה בוצע?

יאיר סער: אגב, ה-5,000 שקלים זה אחרי ההעלאה.

דוד אזולאי: הלימודים האקדמיים של השוטר הם על חשבון המשטרה?

יאיר סער: לא.

יאיר סער: לפעמים יש סיוע מסוים.

אופיר פינס-פז: המשטרה נותנת לו זמן ללמוד?

יאיר סער: בדרך כלל הוא עושה את זה על חשבון זמנו הפרטי.

אופיר פינס-פז: אתם שולחים אותם ללטביה.

יאיר סער: אנחנו לא שלחנו אותם.

יאיר סער: המדינה שאישרה את המקומות האלה, היא ששלחה אותם.

ודים גודון: הבעיה הזאת נוצרה מהצמדה דווקנית של הצמדת שכר השוטר לשכר משרת קבע בצה"ל.

ודים גודון: קיימת היום החלטת ממשלה שנקראת ש/33 מ-1979.

ודים גודון: אז הבעיה היתה יותר חריפה והחליטו להצמיד בצורה דווקנית שכר שוטר לשכר איש קבע בצה"ל.

ודים גודון: כלומר, טבח בצבא וטבח במשטרה הרוויחו אותו שכר.

ודים גודון: משפטן בצבא מרוויח כמו משפטן במשטרה.

ודים גודון: עם השנים, בגלל שאוכלוסיות הליבה בצבא ובמשטרה הן שונות.

ודים גודון: הצבא לא כל כך מתגמל את המערך הלוחם שלו כי אלה חיילים או קצינים זוטרים בעוד שהמערך הלוחם של המשטרה אלה אנשי הליבה של המשטרה.

ודים גודון: אלה אנשים עם המשפחות בני שלושים ומשהו שצריכים לפרנס משפחה.

ודים גודון: כעיקרון הם מרוויחים סכומים דומים לאלה שמרוויח בן 25 בצבא שהוא קצין זוטר, אם זה מ"פ או מ"מ.

ודים גודון: כל הזמן הצענו למשטרה לשנות או לבטל את ההצמדה הזאת.

ודים גודון: עכשיו מתבצעת עבודה - - -

אופיר פינס-פז: למה המשטרה לא רצתה?

אופיר פינס-פז: בגלל הקצונה הבכירה?

ודים גודון: אני לא יודע.

אופיר פינס-פז: אתה לא יודע למה המשטרה לא רצתה, הרי אתה יושב בישיבות?

אופיר פינס-פז: למה המשטרה לא נענתה להמלצת האוצר לנתק את ההצמדה בין המשטרה לצבא?

יאיר סער: היא חששה מאיבוד עוגן.

אופיר פינס-פז: למה היא צריכה עוגן?

אופיר פינס-פז: היא צריכה החלטה.

יאיר סער: אני מזכיר שהמשטרה היא גוף קטן יחסית.

יאיר סער: אני מניח שההשפעה שלה יותר קטנה.

אופיר פינס-פז: בקיצור, אתה אומר שהתזה שלי, שהניצבים רצו לקבל שכר כמו של אלופים, היא סתם מחשבה שאין מאחוריה דבר וחצי דבר.

יאיר סער: לא נכנסתי לראשיהם של האנשים.

אופיר פינס-פז: כמה שנים אתה במערכת?

אופיר פינס-פז: לא צריך ראשים, אתה יושב בישיבות.

אופיר פינס-פז: אתה אומר שאין לזה ידיים ורגליים.

ודים גודון: עם השנים, ההחלטות לגבי מה ירוויח שוטר כזה או אחר התקבלו בקריה.

ודים גודון: ראש אכ"א קיבל את ההחלטות האלה כי השכר הוא צמוד והמשטרה לא קיבלה החלטות לגבי השכר של השוטרים שלה.

ודים גודון: עכשיו מתבצעת עבודה עם המשרד לביטחון פנים, משטרת ישראל והאוצר, על מנת לשנות את ההצמדה הזאת ולעשות אותה קבוצתית.

ודים גודון: אני לא רוצה להיכנס לפרטי העבודה אבל אני מקווה שבעקבות העבודה הזאת המשטרה תוכל לתגמל את האוכלוסיות שלה בהתאם לסדרי העדיפויות שלה ולא של הצבא.

ודים גודון: לדוגמה, אם מערך הסיור והבילוש הם אוכלוסיות הליבה, היא תוכל לשים אותה בקבוצה המתועדפת, שתהיה צמודה לקבוצה מתועדפת בצבא.

ודים גודון: כך תהיה הצמדה קבוצתית ולא הצמדה תקופתית, כפי שקיימת היום.

ודים גודון: כך תוכל המשטרה לשנות את השכר של שוטר מתאים, בהתאם לסדרי העדיפויות שלה.

ודים גודון: העבודה הזאת נמצאת בהליכים מתקדמים ומחר תתקיים ישיבה בקשר אליה עם הממונה על השכר.

אופיר פינס-פז: הממונה על השכר הודיע שהם לא יוכלו להשתתף בישיבה כי הם נמצאים בהשתלמות.

אביגיל שררה: אני מנכ"לית נשות השוטרים והסוהרים.

אביגיל שררה: אני בת של שוטר.

אביגיל שררה: בעלי שירת בימ"מ, הבת שלי שירתה במג"ב ואחר כך עברה לכחולים.

אביגיל שררה: היא לא נשארה שם הרבה זמן ואחרי שנתיים היא עזבה ובצדק.

אביגיל שררה: אני רוצה לבוא גם מהמקום האישי וגם מהמקום של האוזן הקשבת של הארגון שלנו.

אביגיל שררה: אנחנו שומעים גם את הנשים ואת הבעלים ואנחנו מסייעים להם גם בנושאי אישות.

אביגיל שררה: כאשת שוטר בימ"מ הלכתי ללדת לבד.

אביגיל שררה: גידלתי את הילדים שלי לבד.

אביגיל שררה: השכר לא מפצה על המשפחתיות וההורות.

אביגיל שררה: כפי שאמרה אילנה, רוב הבעיות הן פעילות מול גמול.

אביגיל שררה: שחיקה מול ההתייחסות של המדינה.

אביגיל שררה: הצבא הוא קרש הקפיצה שלנו.

אביגיל שררה: שמעתי עכשיו שמדברים על ניתוק ועת תכנית ש/33.

אביגיל שררה: כולנו מתייחסים יותר לצבא.

אביגיל שררה: הצבא הוא קרש הקפיצה שלנו.

אביגיל שררה: כל שוטר שירת גם בצבא.

אביגיל שררה: כשאתה אומר צבא זה מחמם לנו את הלב.

אביגיל שררה: המשטרה היא יתומה, חד משמעית.

אביגיל שררה: אם לא החלטה ש/33 - אנחנו עשינו מאבק בכדי לקבל את ההצמדה של ש/33.

אביגיל שררה: ניגשנו לבית דין לעבודה, הגשנו עתירה, ורק אז שוטרים יכלו לקבל את הגמול המגיע להם.

אביגיל שררה: מדובר בעיקר בשוטרים שהם לא קצינים.

אביגיל שררה: אנחנו מקווים שההחלטה על ניתוק לא תתקבל כי היא תשאיר את המשטרה יתומה.

אביגיל שררה: בזכות הצבא אנחנו מקבלים את התוספות שאנחנו מקבלים.

אביגיל שררה: אנחנו הולכים לבג"צ בנוגע של ההחלטה האחרונה של הרמטכ"ל, לתת תוספות לצבא.

אביגיל שררה: על פי החלטה ש/33 מגיעות לנו התוספות האלה אבל אנחנו צריכים להילחם על כל דבר.

אביגיל שררה: אם הצבא לא היה מקבל את התוספות האלה, לא היה לנו סיכוי להילחם על זה.

אביגיל שררה: אני חושבת שאם איכפת לכם מהמשטרה ומהשוטרים אסור לכם לתת יד לאוצר לעשות את הצעד הזה.

אופיר פינס-פז: את צריכה שהקצונה הבכירה של הצבא תתחתן עם השוטרות.

אופיר פינס-פז: יש לכם נתונים נוספים על הנתונים שמופיעים במכתב של סגן המנכ"ל.

הילנה ארד: המגמה נשמרת.

הילנה ארד: צריך לומר שברבעון הראשון של 2008 התפטרו 130 שוטרים לעומת 68 שוטרים ב-2007.

אופיר פינס-פז: זה יותר מפי שניים.

אופיר פינס-פז: זאת אומרת שהבעיה הוחרפה.

דוד אזולאי: כמה פוטרו?

הילנה ארד: אלה בודדים ואלה אנשים שבשוליים.

הילנה ארד: מדובר בבודדים שהמערכת מצאה שהם לא מתאימים.

דוד אזולאי: יש לכם את הנתון הזה?

הילנה ארד: אין לי כאן את הנתונים אבל מדובר בבודדים.

אביגיל שררה: אני רוצה להוסיף עוד משהו.

אביגיל שררה: בשיחות שאני מנהלת עם שוטרים הם שואלים למה הם צריכים להתגייס למשטרה.

אביגיל שררה: הם מקבלים שכר של 4,000 שקלים.

אביגיל שררה: אי הוודאות בחייהם הפרטיים גדולה מאוד.

אביגיל שררה: אדם הולך לעבודה ופתאום יש שלדי והקפצות והמשכורת נשארת אותו דבר.

אביגיל שררה: זה שהוא עבד 12 או 16 שעות לא נתן לו כלום.

אופיר פינס-פז: ודים, למה אין שעות נוספות?

ודים גודון: בגלל שזה צמוד לצבא אחד לאחד ובצבא זה גלובאלי.

הילנה ארד: דיברתי קודם עם ודים והוא בהחלט מסכים שהשכר הוא בעייתי.

הילנה ארד: נתתי לו דוגמה של רב סמל בצה"ל, שמשרת בגדוד לא בלבנון ולא בעזה אלא ליד עיר ואם בישראל.

הילנה ארד: מאחר וזה מוגדר כגדוד, אז הוא מקבל 7,400 שקל כי שם מקבלים תוספת פעילות א' פלוס.

הילנה ארד: למה?

הילנה ארד: ככה.

הילנה ארד: אנחנו מוצמדים אבל זה לא לוחם.

אופיר פינס-פז: לא צריך להילחם על ההצמדה.

אבי גור: אני מארגון ההורים הארצי.

אבי גור: אני מטפל בארגון בתחום של חיילים, שוטרים וסטודנטים.

אבי גור: חשוב לנו להדגיש שבעבר התגלו ממצאים שהצבא לא משתף את המשטרה בכל מה שנאמר בש/3.

אבי גור: המשטרה צריכה לרדוף אחרי הצבא כדי לקבל את מה שמגיע לה.

אבי גור: בעינינו, כאנשים שמייצגים את ה אזרחים, זה לא צריך להיות כי הממשלה היא אותה ממשלה.

אבי גור: לא יכול להיות שהשר לביטחון פנים לא ישב עם שר הביטחון.

אבי גור: אלה שני אנשים שאחראים על גורלם של הילדים שלנו.

אבי גור: יותר מזה, אני יכול להגיד לך שאנשים שעובדים כשוטרים פוגעים בבריאות שלהם יותר מאנשים שעובדים בצבא ואני אסביר לך למה.

אבי גור: בצבא יש 6 שעות שינה חובה ויש מסגרת מסודרת.

אבי גור: יש אלפי שוטרים שעובדים במשמרות.

אבי גור: עבודה במשמרות זאת פגיעה בגוף ומגיע על זה תגמול.

אבי גור: במשטרה אין תגמול מיוחד לזה.

אבי גור: מגיע להם דבר כזה.

אבי גור: הטענה המרכזית שלנו כאן היא שהוועדה צריכה לעשות מאמץ על מנת שהצבא יחשוף וישתף, ויראה במשרד לביטחון פנים חלק מהביטחון הלאומי.

אבי גור: אני יכול להגיד לך שהחלטת הממשלה, שהטילה על המשטרה את העומס העצום הזה, שמסיתה ממנה את המאמץ מהחקירות והפשעים הרגילים, היא למעשה החלטה שהיא שוות ערך בהרבה מדינות אחרות בעולם לעבודה של הצבא.

אבי גור: למעשה השוטרים עושים כאן

אבי גור: עבודה נהדרת ולא יכול להיות שהתנאים שלהם לא יהיו שווים בכל המובנים.

אבי גור: יש ילדים שהולכים במסגרת הצבא לשירות במשטרה ובמשמר הגבול.

אבי גור: אופק התכנון שלהם, לעומת מה שמציעים לקצין בצה"ל מבחינת התנאים, הוא שונה, כי הצבא לא משתף.

אבי גור: למשל, אפשרות ללימודים אקדמאים לפני הצבא, כמעט ולא קיימת במשטרה.

אבי גור: אני מצפה מהוועדה שתקדיש בתקופה הקרובה משאבים של זמן ושל השפעה, כדי שהתנאים יושוו וגם שתהיה אפליה מתקנת לגבי העבר.

אופיר פינס-פז: אגב, האם יש התפתחויות לגבי גיוס 1,000 השוטרים?

אופיר פינס-פז: אני זוכר שבדיון שהיה בוועדה בנושא הזה אמרתם שעד חודש אפריל יגוייסו 60 נוספים.

הילנה ארד: עד היום גייסנו 360 שוטרים, גם במסגרת התוספת וגם במסגרת צמצום פערים.

הילנה ארד: אנחנו לא עושים גיוס מפוצל.

הילנה ארד: גייסנו 360 שוטרים ובתוכם גם את אלה שהיקצו לנו.

הילנה ארד: הבעיה היא לא ההקצאה אלא זה שיש שוטר בקצה שרוצה לעזוב.

דוד אזולאי: יש תור ארוך על אותן משרות פנויות?

הילנה ארד: נגיד זאת כך: לא זאת תהיה הבעיה.

הילנה ארד: אנחנו נשמח לעבוד קשה ולגייס שוטרים.

דוד אזולאי: אני מניח שפרסמתם והגיעו אנשים.

דוד אזולאי: כרגע אתם במצב של קליטה.

דוד אזולאי: האם אתם מתכוונים לנצל את כל אותה תוספת שהממשלה אישרה לכם?

דוד אזולאי: הם באים ויש דרישה?

הילנה ארד: בהחלט כן.

הילנה ארד: על כל משרה יש 10 עד 15 מועמדים.

הילנה ארד: תנאי הסף הם 12 שנות לימוד.

הילנה ארד: לא חובה שירות בצבא.

דוד אזולאי: אני חושב ששמענו פה נתונים קשים ומדאיגים.

דוד אזולאי: חשבתי פעם שעובדי הוראה הם סקטור שעובד קשה והתמורה פחות.

דוד אזולאי: עכשיו אני שומע שבמשטרה המצב קשה יותר מאשר אצל עובדי ההוראה.

דוד אזולאי: אני מציע שנצא מפה עם החלטה אחת.

דוד אזולאי: אם יש הצמדה לאנשי קבע ולמרות זאת כל פעם צריך להיאבק על אותה הצמדה, אז אנחנו צריכים להידרש לעניין.

דוד אזולאי: אנחנו צריכים לדאוג השוטרים לא יצטרכו כל פעם להיאבק על הזכויות שקיבלו אנשי הקבע ושגם הם יקבלו אותם באופן אוטומטי.

דוד אזולאי: אנחנו צריכים לצאת מכאן בקריאה לשרים הנוגעים בדבר.

אבי גור: אולי להזמין את שניהם לפה.

אופיר פינס-פז: אתה רוצה לחכות עד אז או שאתה רוצה שנעשה כמה דברים לפני זה?

אבי גור: אני סומך עליך שבקונסטלציה הנוכחית אתה יכול להביא את שניהם.

אופיר פינס-פז: אל תהיה בטוח.

אופיר פינס-פז: אתה סומך עלי יתר על מידה.

מודי לוין: לעניין ההצמדה.

מודי לוין: הסיפור הזה הוא סיפור ישן מאוד.

מודי לוין: בעבר, כאשר נוצר מנגנון ההצמדה היתה ועדת מעקב שהיתה מוסכמת על כל הצדדים.

מודי לוין: הם ישבו והיו עושים התאמות בשוליים של כל אותם מקרים בעייתיים.

מודי לוין: כפי שהבנתי מודים, ועדת המעקב הזאת נכשלה בשלב כלשהו.

מודי לוין: אתה אמרת לי שכל הסיפור של ועדת המעקב לא הצליח.

אופיר פינס-פז: הוועדה עדיין קיימת?

ודים גודון: כן.

יאיר סער: ועדת המעקב קיימת ועובדת.

יאיר סער: בועדת המעקב יושבים נציגים של אגף התקציבים, אגף הממונה על השכר, ונציג של המשרד לביטחון פנים.

יאיר סער: משרד הביטחון לא נמצא בוועדה.

יאיר סער: נציגי האוצר אמורים לכנס את ועדת המעקב בכל פעם שיש שינוי כלשהו בשכר של צה"ל, לבחון את השינוי שצה"ל עושה ולהחליט כיצד ליישם אותו במשטרה ובשב"ס.

אופיר פינס-פז: בתוקף מה פועלת הוועדה הזאת?

יאיר סער: ההסדר הזה נקבע בהחלטת הממשלה ש/33.

יאיר סער: ההחלטה קבעה לא רק את ההצמדה אלא איך לתקן.

אביגיל שררה: אני רוצה לומר מילה לגבי ועדת המעקב.

אביגיל שררה: יש תפקידים במשטרה, כמו סיור, שאי אפשר לזהות אותם מול תפקידים בצה"ל.

אופיר פינס-פז: זה ברור.

אופיר פינס-פז: אני חושב שצריך לומר בצורה מאוד מפורשת שוועדת הפנים רואה בדאגה את התגברות תופעת הנשירה מהמשטרה.

אופיר פינס-פז: ברור שמדובר בדבר שכבר מתקיים באופן שיטתי מזה מספר שנים ורק הולך ומתגבר.

אופיר פינס-פז: הדבר הזה, לפי דעתה של הוועדה, מחליש את המשטרה ולא מאפשר לה לעמוד במשימות שממשלת ישראל מטילה עליה.

אופיר פינס-פז: בסופו של יום, מי שמשלם את המחיר זה הציבור בישראל.

אופיר פינס-פז: הוועדה קוראת לשר לביטחון פנים ולמפכ"ל המשטרה להעמיד את הנושא הזה בסדר עדיפות גבוה כדי שבשנת 2008 המגמה הזאת תיעצר.

אופיר פינס-פז: אנחנו מבקשים לקבל מהמשטרה דיווחים רבעוניים כולל הרבעון הבא כדי שנוכל לראות האם יש מגמות אחרות?

אופיר פינס-פז: האם מתפתחת מגמה חיובית או שהמגמה השלילית הולכת ומתרחבת?

אופיר פינס-פז: הוועדה רוצה לעקוב אחר ההתפתחות של התופעה הזאת באופן צמוד וכן אחרי הפיתרונות המתגבשים.

אופיר פינס-פז: אני מבקש מהיועצת המשפטית של הוועדה שתכין לדוד אזולאי ולי הצעת חוק, שאליה יוכלו להצטרף חברים נוספים, אם ירצו בכך.

אופיר פינס-פז: אני חושב שיש בהחלט מקום לעגן בחקיקה את החלטת הממשלה, לא ככתבה וכלשונה אלא בהתאמות הנדרשות.

אופיר פינס-פז: כמובן שאנחנו נאפשר את הגמישות המחייבת את ההתאמה בין המשטרה לצבא, במובן של תפקידים שונים ומשימות שונות.

אופיר פינס-פז: זה לא מוגדר אותו דבר, אבל בעיקרון אנחנו חושבים שאסור לשחק עם העניין הזה.

אופיר פינס-פז: המשטרה עושה לא מעט תפקידים ביטחוניים במלוא מובן המילה.

אופיר פינס-פז: בשביל זה יש את מג"ב.

אופיר פינס-פז: חוץ מזה למשטרה יש משימות ביטחוניות וסמי ביטחוניות אזרחיות, שלטעמנו לא נופלות מהמשימות שמוטלות על הצבא.

אופיר פינס-פז: בדרך שהדברים מתבצעים אני לא מתפלא על כך שאין תיאום בין המשטרה לצבא.

אופיר פינס-פז: לא נעים לומר, אבל אם יש מקום שמשרד האוצר לא שולט בו זה משרד הביטחון וצה"ל ולכן יש הרבה דברים שקורים בצבא שהאוצר לא יודע עליהם, או יודע באיחור רב והמשטרה ודאי לא יודעת.

אופיר פינס-פז: ברגע שזה יהיה אסור על פי חוק, הצבא לא יעבור על החוק ומשרד הביטחון לא יעבור על החוק.

אופיר פינס-פז: אני חושב שהגיע להכין מנגנון חוקי בעניין הזה כי המנגנון שנקבע על ידי הממשלה מוכיח את עצמו בצורה מוגבלת, לא מספק את התשובות ואנחנו רואים את התוצאות.

אופיר פינס-פז: נפערים פערים קשים שלפי דעתי באמת פוגעים במשטרה.

אופיר פינס-פז: אתם מכירים את הבדיחה על הסוס והקש.

אופיר פינס-פז: בסוף הסוס מת.

אופיר פינס-פז: אנחנו לא רוצים שהמשטרה תמות.

אופיר פינס-פז: אנחנו לא מוכנים שכל הזמן יורידו לה את האוכל ויגבירו לה את המשימות ואת היקף העבודה, אבל ישלמו לה פחות ופחות באופן יחסי למה שקורה בשוק הישראלי.

אופיר פינס-פז: גם זאת נקודה למחשבה, דהיינו, כמה משלמים במקומות אחרים?

אופיר פינס-פז: אנחנו במדינה שיש בה צמיחה ותעסוקה כמעט מלאה.

אופיר פינס-פז: אני לא מדבר כרגע על הציבור הערבי והחרדי, ששם יש בעיות תעסוקה, אבל סך הכל התעסוקה כמעט מלאה.

אופיר פינס-פז: לא יכול להיות שלא נראה את הדברים האלה מול העיניים.

אופיר פינס-פז: אנחנו רואים בתופעה הזאת תופעה מסוכנת ואנחנו רוצים משטרה איכותית וחזקה ולכן אנחנו עוסקים בסוגיה הזאת ובתופעה הזאת.

אופיר פינס-פז: הכלים שלנו הם כפולים.

אופיר פינס-פז: פעם אחת נעקוב מקרוב אחרי התפתחות התופעה ואחרי הפיתרונות.

אופיר פינס-פז: יפה, את אחראית על זה שהחומרים יגיעו אלינו.

אופיר פינס-פז: במידת הצורך נתכנס כאן שוב עם השרים או בלעדיהם.

אופיר פינס-פז: בנוסף, אני מציע שננסה לגבש הצעת חוק שתחוקק את הקיים, אבל במקרה הזה חקיקת הקיים זה הרבה מאוד.

אופיר פינס-פז: זה ההבדל בין נורמה שברצותם מקיימים וברצותם לא, לבין חוק.

אופיר פינס-פז: עדיין הפקידות בישראל לא עוברת על החוק למרות שהם לא מקיימים החלטות ממשלה בלי להניד עפעף.

דוד אזולאי: כהמלצת ביניים אני מציע להוציא מכתב לשר לביטחון פנים ולשר הביטחון ולהגיד שבעקבות הדיון בוועדה אנחנו מבקשים ליישם את אותן החלטות שכר לגבי הצבא, כך שיחולו גם על המשטרה.

דוד אזולאי: אתה יודע שהחקיקה תיקח זמן.

מודי לוין: גם לשר האוצר.

אופיר פינס-פז: אנחנו נעביר בכתב את המלצותינו ואת עיקרי הדיון לשר האוצר, לשר הביטחון ולשר לביטחון פנים.

אופיר פינס-פז: תודה רבה, הישיבה נעולה.